“Ватаным Татарстан”

// Җәмгыять

Җир бирүен бирәләр...

***//РӘСИМ ХАҖИЕВ//***

**Яңа закон гадәттә яңа со­раулар алып килә. Күп балалы гаиләләргә бушлай җир бирү белән дә шулайрак. Шуңа күрә дә түрәләр бу мәсьәләгә аеруча игътибар бирергә уйлый.**

Бушлай җир өләшкәндә аңлашылмаучанлыклар килеп чыкмасын өчен аларны махсус реестрга кертәчәкләр. Бу аңлашыла да, чөнки законнан файдалану өчен дүрт этап үтәргә кирәк. Аның беренчесендә өч яки аннан күбрәк балалы гаиләләрне җир алуга хокукы булганнар исемлегенә теркиләр. Соңыннан хакимият органнары алар өчен ки­шәрлек барлый башлый. Әле­ге этапта җирле түрәләр те­ләк белдергән гаиләгә бер ел эчендә, ким дигәндә, өч учас­ток тәкъдим итәргә тиеш. Берсе ошамаса, аларны икенчесен, өченчесен күрсәтү мак­сатыннан кабат чакыртырга мәҗбүр булачаклар. Монысы инде өченче этап. Соңыннан исә муниципаль хакимият органы әлеге гаиләгә җир кишәрлеге бирү хакында карар чыгара. Мисал өчен, Арчада шушы көннәрдә берничә гаилә җир кишәрлеге алырга тора инде.

Әмма кәгазьдә барысы да бал да май кебек булса да, чынбарлыкта хәлләр катлаулырак. Татарстан җир һәм милек мөнәсәбәтләре министрының беренче урынбасары Айрат Нуретдинов әйтүенчә, теләк белдергән гаиләләрнең барысын да тиешле кишәрлекләр белән тәэмин итү өчен зур мәйданда җир кирәк булачак. Бу проблема бигрәк шәһәрләрдә кискен тора. Хәер, теләк булганда, монысын да хәл итәргә була. Казан мэриясенең җир һәм милек мөнәсәбәтләре комитеты рәисе Ирек Фәттахов әйтү­енчә, башкалада моның өчен буш яткан склад җирләрен кулланырга мөмкин. Кайбер урыннарда зур мәйданлы хосусыйлаштырылган кишәрлекләр буш ята. Аларның ху­җалары белән сөйләшүләр алып барырга була. Шулай ук закон зур шәһәрләр янындагы район җирләрен кулланырга рөхсәт итә. Фәттахов әйтүенчә, моны истә тотып, Казан тирәсендәге Биектау яки Яшел Үзән районнары белән дә килешеп эшләргә мөмкин.

А.Нуретдинов әйтүенчә, бү­ген бер участокны межалау 15-20 мең сумга төшә икән. Әмма ул булачак җир хуҗаларын шунда ук тынычландырырга ашыкты. Моның өчен бюджеттан акча бүленгән икән инде. Тик түрәләрнең бер генә сорауга җаваплары юк: җир кишәрлекләрен алган очракта күп балалы гаиләләр нинди акчага, ни рә­вешле йорт төзеячәк һәм ут, су, газ кертәчәк? Менә бит эш нәрсәдә. Түрәләр фикеренчә, әлеге законда бу мәсьәлә ахырына кадәр ачыклап бе­терелмәгән. Димәк, җир бирүен бирәләр, ә калганын гаиләләр үзләре хәл итәргә тиеш булачак. Тик болай да ярдәмгә мохтаҗ күп балалы гаиләнең хәленнән килерме икән соң бу?